水仙花
作者：陳傅良
朝代：宋

paragraphs: 江梅丈人行，歲寒固天姿。
蠟梅微著色，標致亦背時。
胡然此柔嘉，支本僅自持。
乃以平地尺，氣與松篁夷。
粹然金玉相，承以翠羽儀。
獨立萬槁中，冰膠雪垂垂。
水仙誰强名，相宜未相知。
刻畫近脂粉，而况山谷詩。
吾聞抱太和，未易形似窺。
當其自英華，造物且霽威。
平生恨剛褊，未老齒髮衰。
掇花置膽瓶，吾今得吾師。